કેટલીયે વખત ભ્રષ્ટાચાર અને પ્રશાસનિક સુધારાના મુદ્દાની ચર્ચા કરતાં રાજકીય વ્યવસ્થા પર પણ સવાલ ઉઠાવવામાં આવે છે પરંતુ આપણે તેને લોકતંત્રની ખામી ન કહી શકીએ. ભારતના લોકતંત્રએ તો એક ઉદાહરણ પૂરું પાડ્યું છે. ભારતની સાથે જ અસ્તિત્વમાં આવેલ પાકિસ્તાન અને પછી તેનાથી અલગ થઈને નવું રાષ્ટ્ર બનેલ બાંગ્લાદેશ જેવા પડોશીઓને જોઈએ તો જાણ થાય છે કે ભારતનું લોકતંત્ર કેટલું મજબૂત છે. બાંગ્લાદેશે જ્યારે લોકતંત્રની રાહ છોડીને મિલીટરી રાજ પસંદ કર્યું ત્યારે તેની દુર્દશા બેઠી પરંતુ હવે તે ફરીથી લોકતંત્રની રાહ પર છે અને પ્રગતિ કરી રહ્યું છે.